google/wiki40b huggingface dataset:
Hils fra mig derhjemme

«Hils fra mig derhjemme» er en dansk slager fra 1922 med melodi av Elith Worsing og tekst av Ludvig Brandstrup. Den handler om en sjømann som lengter hjem.

Dansk versjon

Sangen ble fremført i Tivoli-Revyen i 1922 av Axel Boesen. Boesen med orkesterakkompagnement spilte den også inn 4. mai samme år på to akustiske 78-plater HMV X 1510 og HMV AL 803. Det var samme innspilling på begge platene.

Svenske versjoner

Charles Bengtsson har skrevet den svenske teksten. På svensk har den tittelen «Hälsa dem därhemma». Mest kjent er innspillingen på 78-platen Sonora 7386 med storsangeren Bertil Boo, Gerog Enders Orkester fra 1948. Yngve Stoor med orkester utgav sangen på juleplaten Sonora 7385 i 1957, så iblant blir sangen anvendt som julesang, om at dette skjer i julen. Sangen inneholder verken ordet jul eller noen ord som forbindes med julen. Anna-Lisa Öst (også kalt Lapp-Lisa) spilte inn sangen på LP-platen med samme tittel (Cupol CLP 32/30). Göingeflickorna har også gjort en innspilling.
En versjon med Trio Me' Bumba lå på Svensktoppen i fem uker i perioden 23. desember 1973 – 20. januar 1974.

Norske versjoner

Ludvig Brandstrups danske tekst har også vært grunnlaget for en norsk tekst med tittelen «Hils fra mig derhjemme».
Fredrik Friis har skrevet en norsk tekst. Hans norske tittel er «Hils til dem der hjemme».
Coatbridge

Næringsliv

I dag er Coatbridge Skottlands transport- og containerbase. Byen ble valgt til dette på grunn av nærheten til flere jernbanelinjer og motorveier. Også produsenten av høytalere og PA-anlegg, Tannoy Ltd. har sitt hovedkontor i Coatbridge. Lees Foods Plc er en lokal produsent av konfekt og bakevarer, og whisky-destilleriet William Lawson’s har holdt til i Coatbridge siden 1967.
Eiendomsprisene har økt kraftig i de siste årene, og i 2005 steg boligprisene med 35 %, det høyeste i Skottland.
Doubt

Handling

Fader Brendan Flynn (Philip Seymour Hoffman) er en karismatisk prest ved en katolsk barneskole i Bronx som forsøker å lette på skolens strenge reglement. Reglementet har i en lang årrekke blitt overholdt av søster Aloysius (Meryl Streep), skolens konservative rektor som tror på makt og disiplin.
Etter hvert tar skolen i mot sin første svarte elev, Donald Miller (Joseph Foster). Naive og uskyldige søster James (Amy Adams) forteller Aloysius at fader Flynn har vist unormalt mye oppmerksomhet til Donald. Søster Aloysius begir seg ut på et korstog for å få frem sannheten og for å få Flynn sparket fra stillingen. Donald Millers mor (Viola Davis) bønnfaller Aloysius om å glemme saken, ettersom Flynn er den eneste som har vært snill mot sønnen.
Uten bevis har Aloysius kun sin egen overbevisning å gå etter, og det er ingen rom for tvil.
Kostas Filippidis

Junior

Filippidis har flere gode plasseringer som junior. Han kom på 4.-plass ved Ungdoms-VM 2003 i Sherbrooke. Året etter kom han på 4.-plass ved Junior-VM i Grosseto, og i 2005 fikk han sølv ved junior-EM i Kaunas.

Senior

Hans første store internasjonale stevne var EM i friidrett innendørs 2005 i Madrid. Her greide han 5,60 i kvalifiseringen, og hadde tre riv på 5,70. Dette holdt ikke til plass i finalen. Deretter vant han gull ved Middelhavslekene 2005 i Almería i Spania. Senere på året deltok han også i VM i friidrett 2005 i Helsingfors, der han kom på delt 6.-plass i sin kvalifiseringsgruppe, og heller ikke her kom han til finalen. Året etter deltok han ved EM i friidrett 2006 i Göteborg, der han kom på 26.-plass av 27 utøvere i kvalifiseringen, og ikke deltok i finalen. 5,35 ble hans beste hopp. 
Den 16. juni 2007, ved det greske mesterskapet i friidrett, avga han en positiv dopingprøve. Han testet positiv på etilefrin, og ble fradømt retten til å konkurrere fram til 15. juni 2009. Han søkte imidlertid om å få utestenelsen avkortet, og fikk lov å konkurrere igjen fra 16. februar 2009. 
Etter utestengelsen deltok han ved Lag-EM i friidrett 2009 i Leiria, der han kom på 4.-plass. Ved VM i friidrett 2009 i Berlin i august greide han bare 5,55, og kom ikke til finalen. I september greide han 6.-plass ved World Athletics Final. 
I 2010 greide han ny gresk innendørsrekord på 5,70, og ved VM i friidrett innendørs 2010 kom han på 4.-plass, med samme høyde som Alexander Straub som tok bronsen. I juli deltok han ved EM i friidrett 2010, der han greide 5,40, men dette holdt ikke til finaleplass. 
I 2011 greide han 5,61 da han deltok ved EM i friidrett innendørs i Paris. Dette holdt til 5.-plass i finalen, der franske Renaud Lavillenie vant gullet. Senere på høsten hoppet han 5,75 ved VM i friidrett 2011 i Daegu, som var en tangering av den greske rekorden, og holdt til 6.-plass. 
Ved VM i friidrett innendørs 2012 kom han på 7.-plass, med 5,70 i finalen.
Faxe

Byens historie

Navnet Faxe (Faxæ, Faza) er norrønt og betyder hesteman, muligens fordi byen ligger på et høydedrag.
Ifølge én teori stammer høvdingesønnen Rollo fra Faxeområdet. 
Blant de eldste bygninger er Faxe kirke, som er fra 1440. I 1577 brant kirke og prestegård, men de ble begge bygget opp igjen. I Faxe ligger også Danmarks eldste folkeskole som er et bindingsverkshus fra 1633.
En smalsporet jernbane mellom Faxe Kalkbrud og Faxe Ladeplads ble åpnet allerede i 1864, og i 1879 åbnet Østbanen med strekninger fra Køge over Hårlev til  Faxe og Rødvig. I 1880 ble de to banene knyttet sammen.
Vannverket ble opprettet i 1900.
Kobaya

Kobaya

I motsetning til både atakebunen og sekibunen var kobayaen et åpent fartøy som også var et roskip som kunne ha en besetning på 20 roere, men det hadde vært store kobaya´ere av samme størrelse som en sekibune, som normalt hadde en robesetning på førti roere. Som sekibunen hadde kobayaen en mast som kunne tars ned, for deretter å bli lagt til hvile ovenpå flere gafler langs fartøyets senterlinjen. Som seilskip hadde den et råseil som besto av vertikale striper, som bare var benyttet under medvind.
Som et krigsskip hadde kobayaen en besetning på ti soldater og åtte bueskyttere eller skyttere med musketter eller arkebuser i tillegg til tjue roere langs relingene. Fra skipsside til skipsside gikk flere tverrbjelker ut slik at disse ble utriggere som roere kunne komme ut på og stikke ned deres yuloh årene. Med denne åretypen kunne man vrikke seg framover ved å rotere på årebladene.
Som et åpent fartøy hadde den ikke overbygninger som kunne gi vern mot fiendtlige prosjektiler som pil og kuler, men det var mulig å reise provisoriske skjermer av bambus eller trevirke som tykke planker ved hjelp av et rammeverk langs relingene fra stevn til stevn. Bruk av provisoriske skjermer som kjempemessige skjold var lenge vanlig i de mange konflikter i Japans historie, spesielt på båter og fartøyer som ikke var bygd som krigsfartøyer.
Som et rekognoseringsfartøy var kobayaen den raskeste av de tre hovedtyper krigsskip i de japanske krigsflåtene i 1500-tallet, som også kunne brukes som sjøtransport for overføring av troppene, som under Toyotomi Hideyoshis invasjon av øya Shikoku i 1585. I dette året ble 90 000 soldater fraktet på 700 fartøyer fra Awaji til Shikoku. Fra de større atakebunene som ikke kunne nærme seg strendene, ble troppene tatt om bord på båter og kobayaer for landstigning.
Kobayaen hadde en lett konstruksjon uten indre avstivning utover tverrbjelker, som gav stor hurtighet under seil og med årer, som kan trekkes opp på strendene i strandhugg.
Varangerfestivalen

Varangerfestivalen er Nord-Norges største jazzfestival, og den største nasjonale jazzfestivalen nord for Molde. Festivalen ble første gang arrangert i 1982 og arrangeres årvisst i uke 32. Varangerfestivalen presenterer i hovedsak musikere og artister fra Barentsregionen, med hovedvekt på norske, i konserter, klubber, jazzcruise med Hurtigruta, seminar, gateparade, billedkunst og egne barne- og ungdomsarrangementer.
Petra Majdič

Karriere

Majdič debuterte i verdenscupen 9. januar 1999 i Nové Město. Hun kom på andreplass i verdenscupen i sprint i sesongen 2006/07 og hun vant i sesongen 2007/08. I verdenscupen sammenlagt kom hun henholdsvis på fjerde- og femteplass. Hun ble kåret til «Årets kvinnelige idrettsutøver» i Slovenia både i 2006 og 2007.
I verdenscupen for sesongen 2008/09 kom hun på andreplass, mens hun vant sprintcupen suverent. Hun kjempet med Justyna Kowalczyk om å vinne verdenscupen, og selv om hun ledet helt til det siste rennet ble hun bare nummer to. Majdič vant også sprinttrøya i Tour de Ski 2008/09 og hun ble nummer tre sammenlagt.
I OL 2010 i Whistler falt hun stygt under oppvarmingen til den klassiske sprinten. Hun stilte likevel til start, og til tross for store smerter gikk hun inn til en bronsemedalje bak Marit Bjørgen og Justyna Kowalczyk. Det ble etterpå konstatert brudd i fire ribbein og en rift i lungeposen.
Majdič vurderte å legge opp etter skaden, men valgte å satse også på sesongen 2010/11. Hun vant ett verdenscuprenn i sprint, og hun vant de to sprintene i Tour de ski samt sprinten i verdenscupfinalen i Stockholm. Hun fikk dermed med seg verdenscuptrofeet i sprint også i sin siste sesong i verdenscupen.
Einar Andreassen

Andre verdenskrig

Han hadde gått i mekanikerlære og tatt teknisk skole, og før krigen arbeidet han ved sykkelfabrikken på Sandnes. Der var han sekretær i fagforeningen. Sammen med to andre ungdommer ved fabrikken,  Per Ellingsen og Leif Ånestad, tok han i 1940 initiativet til å starte en av landets første illegale aviser, Stritt folk. Avisnavnet var et pek til NS´ egen avis «Fritt Folk». Gjennom fagforeningen hadde ungdommene tilgang til skrivemaskin og en liten, flat duplikator. Det første nummeret ble laget i fabrikkens gamle spisesal i et opplag på 500 eksemplarer.
Andreassen hadde i mange år hadde vært aktivt medlem i AUF, og rekrutteringen av medarbeidere kom i hovedsak fra arbeiderungdommens organisasjoner, AUF og avholdslaget Frisinn. Blant de første som var med i arbeidet var også hans forlovede, Ada Olsen. Andreassen både skrev og tegnet, og Stritt folk var velredigert. Andreassens hjem i Nedstrandsgaten 45 var et sentrum for arbeidet.
Sommeren 1942 rullet tyskerne opp mye av det illegale avisapparatet rundt Stavanger. Andreassen selv kom med båten tilbake fra en Oslo-tur, med kofferten full av illegalt materiale. Han ble møtt på brygga av Gabriel Nising og advart. Han klarte å lage et siste nummer av Stritt folk før han sammen med Nising flyktet til Sverige.
Blant norske motstandsfolk der fikk han opplæring i sabotasje, og vendte senere tilbake til Sandnes og Stavanger for å organisere en aktiv sabotasjegruppe. Han hadde nå sluttet seg til kommunistene. Han ble medlem i NKP og i partiets ungdomsorganisasjon, Norges Kommunistiske Ungdomsforbund.

Senere liv

Andreassen ble valgt til leder i NKU på landsmøtet i 1947. I årene 1948 til 1950 satt han som redaktør for NKUs avis Avant-Garden. Senere i livet brøt Andreassen fullstendig med NKP. Han gikk over til Arbeiderpartiet, der han blant annet var formann i Stavanger Arbeiderparti og representant i Stavanger bystyre. Han arbeidet også en periode som journalist ved Ap-avisen 1ste Mai.
I etterkrigsårene arbeidet Andreassen som yrkesveileder, konsulent ved fylkesarbeidskontoret, journalist og kontorleder i AOF. I 1968 ble han ansatt som forretningsfører i Stavanger Samvirkelag Økonom, en stilling han hadde resten av sin aktive yrkeskarriere. Han var også i seks år styremedlem i Norges Kooperative Landsforening.
Andreassen var formann i Stavanger Boligbyggelag i åtte år, med i næringsrådet for Rogaland, og også nestformann i Rogaland Teaters styre.
Edda Media

Historie

Selskapet Orkla gikk inn i mediasektoren i 1983 da Orkla Industrier kjøpte 14,7 prosent av aksjene i Janco Kabel-TV. Det første aviskjøpet skjedde året etter da Høyre solgte 40 prosent av avisen Nordstrand Østre Aker Blad til Orkla for fire millioner kroner. I 1985 kjøpte Orkla Moss Avis og aksjeposter i Fredriksstad Blad og Østlandsposten. I 1987 samlet Orkla sine medieinvesteringer i Orkla Media.
I 1991 kjøpte Orkla majoritetsposisjoner i Sunnmørsposten, Haugesunds Avis og Romsdals Budstikke. To år senere kjøpte Orkla andeler i Drammens Tidende & Buskeruds Blad og Bergens Tidende. I 1995 ble Varden i Skien oppkjøpt og i 1997 Østlendingen på Elverum. I 1997 kjøpte Orkla også avisene Kragerø Blad og Vestmar og slo dem sammen til én avis. På 90-tallet kjøpte Orkla Media seg opp i flere polske regionale og nasjonale aviser. I 2001 kjøpte Orkla det største danske aviskonsernet, Det Berlingske Officin, noe som doblet omsetningen i Orkla Media.
Orkla solgte Orkla Media til den engelske investeringsgruppen Mecom 28. juni 2006. Den norske virksomheten ble samlet i selskapet Edda Media. Aksjene i Adresseavisen og Bergens Tidende ble solgt i 2006. Edda solgte avisene på Nordvestlandet til Polaris Media i februar 2009. Det var Sunnmørsposten og Romsdal Budstikke med datterselskaper.
5. desember 2011 kunngjorde Mecom i en børsmelding at Edda ble solgt til A-pressen. Konkurransetilsynet godkjente oppkjøpet under forutsetning av at A-pressen selger Demokraten i Fredrikstad og én av avisene i Skien. Medietilsynet vurderte A-pressens kjøp ut fra medieeierskapsloven og godkjente kjøpet under forutsetning av at avisene Varden, Østlandets Blad, Vestby Avis, Enebakk Avis, Ås Avis, Smaalenenes Avis og Rakkestad Avis selges.
Bahais verdenssenter

Bahais verdenssenter er Bahai-troens administrative og åndelige verdenssenter, og ligger i Haifa i Israel. På Karmelberget, i nærheten av Bábs gravmæle, ligger Universelle Rettferdighetens Hus, Det internasjonale undervisningssenteret, Det internasjonale arkivet samt Senteret for studier av de hellige skriftene.
Mange av stedene ved Bahais verdenssenter, inkludert terrassene og Bábs gravmæle, ble inkludert på Verdensarvlista i juli 2008.
Hvordan man stjeler en million

Handling

Charles Bonnet (Hugh Griffith) er en veldig dyktig kunstforfalsker som opptrer som en kunstsamler. Datteren Nicole (Audrey Hepburn) misliker yrket hans og er redd for at han én dag kan bli tatt på fersken. Da faren plutselig står i fare for å bli avslørt for å ha forfalsket en statue av Benvenuto Cellini, søker Nicole hjelp av kunsttyven Simon Dermott (Peter O'Toole). De begynner å planlegge et tyveri av Cellini-statuen slik at forfalskningen ikke rekker å bli avslørt.
Akademik Lomonosov

Akademik Lomonosov (russisk: Академик Ломоносов) er et flytende atomkraftverk oppkalt etter den russiske akademikeren Mikhail Lomonosov.
Turn under Sentralamerikanske og karibiske leker 1946

Turn under Sentralamerikanske og karibiske leker 1946. Turn var en av flere sporter i de femte sentralamerikanske og karibiske leker som ble arrangert i Barranquilla i Colombia i perioden 5. til 25. mars 1946. Det var første gangen som turn var med i de sentralamerikanske og karibiske leker. Det var elleve øvelser og Cuba ble beste nasjon med åtte gullmedaljer foran Mexico med tre.
Nybrostrand

Nybrostrand er et tettsted i Ystad kommune i Skåne län i Sverige. I 2010 hadde tettstedet 810 innbyggere.
Steve Mandanda

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Frankrikes EM-tropp til EM i Frankrike 2016.
Han ble tatt ut i Frankrikes tropp til VM i fotball 2018 i Russland. Frankrike vant VM-finalen mot Kroatia 4-2. I 2019 ble han, sammen med andre medlemmer av vinnerlaget fra verdensmesterskapet, utnevnt til ridder av Æreslegionen.
Merovek

Bevis på eksistens

Det er lite informasjon om Merovek i senere historie om frankerne. Gregorius av Tours navngir ham kun som far til Kilderik I samtidig som han betviler hans avstamming fra Klodio. Det er mulig at denne formuleringen blir forklart i en legende omtalt i Fredegars krønike. Denne senere krøniken har skutt inn denne referansen ved å legge til at Merovek var sønn av dronningen, Klodios hustru, men at hans far var en havgud, bistea Neptuni. Det kan antyde at Merovek kan ha vært navnet på en bestemt germansk guddom eller halvgud fra tiden før frankerne ble kristne. Det har blitt påpekt at navnet Merovek minner om den nederlandske elven Merwede, et område hvor de saliske frankerne oppholdt seg. Det blir derfor ikke ansett som utenkelig at Merovek kan ha vært en elvegud, dog bortsett fra en viss etymologisk navnlikhet er det ikke noe mer som bekrefter en forbindelse. Legenden kan ha blitt skapt for å gi en nødvendig mytologisk fortid for å gi ideologisk ryggstøtte for det rasktvoksende frankiske herredømmet i det vestlige Europa.
Klodio, den tidvis antatte faren til Merovek, skal ha blitt beseiret av Flavius Aëtius ved Vicus Helena i Artois i 448. Forskeren Ian Wood har derfor plassert hans sønn til en gang i den andre halvdelen av 400-tallet.
La Bocca

La Bocca (oksitansk: Laboucas) er et strøk i den franske kommunen Cannes i departementet Alpes-Maritimes i Provence-Alpes-Cote d'Azur på den franske rivieraen.
Maria Stuart (skuespill)

Historien

Året er 1587. 
De to dronningene kjemper om retten til den engelske tronen. Forholdet er ulik Elizabeth er mektig monark. Englands ugifte dronning, omgitt av adelsmenn og politikere. Hennes nære slektning Maria er fengslet og er anklaget for mord og landsforræderi. Elizabeth er streng og pliktoppfyllende, Maria kvinnelig og spontan. Maria ble halshugget, og det er døgnene før henrettelsen Schiller beskriver i sitt stykke. For hva er farligst for Elizabeth – en død eller en levende Maria? Stykket drives frem av sjalusi, kjærlighet, politikk og religion. Begge tvinges gjennom en moralsk og indre diskusjon med seg selv, sine omgivelser og sin Gud.
Konkylie

En konkylie er et tomt bløtdyrskall etter et marint bløtdyr, som oftest havsnegler i familien Strombidae (egentlige konkyliesnegler), men opprinnelig ble alle skall etter bløtdyr kalt konkylier. Dette er tropiske snegler som finnes i vestindiske farvann. Skallene er populære samleobjekter, som noen steder også har blitt brukt som betalingsmiddel. De karakteristiske skallene er spiralsnodd og forsynt med tapper og pigger. Det er bygget opp av flere lag. På innsiden ligger det et lag av perlemor, i midten et lag med en kalklignende substans, og ytterst et beskyttende lag som kan være fargerikt.
Jaisalmer (distrikt)

Demografi

Ved folketellingen i 2011 var det 672 008 innbyggere i distriktet, mot 508 247 i 2001. Den urbane befolkningen utgjør 13,28 % av befolkningen.
Barn i alderen 0 til 6 år utgjorde 19,40 % i 2011 mot 22,04 % i 2001. Antallet jenter i den alderen per tusen gutter er 868 i 2011 mot 869 i 2001.
Giesberteclipta

Utseende

Middelsstore, avlange, svarte trebukker med rødt pronotum. Antennene er tynne, noe kortere enn kroppen, de ytterste leddene kan være lysere og tykkere. Pronotum er tønneformet, omtrent så langt som bredt. Dekkvingene er nesten jevnbrede med sider som er ganske lite innsvingede, og når til bakkroppsspissen. Beina er nokså lange og tynne, lårene tydelig klubbeformede.

Utbredelse

Slekten er utbredt i Costa Rica og Panama.
Prismognathus passangi

Utseende

Hannen er en middelsstor (15-20 millimeter), blank, lyst gulbrunlig hjortebille. Kjevene er forholdsvis små, rette, med en kraftig tann ved roten men ellers med små tenner. Hodet er firkantet. Pronotum er tydelig innsnevret ved roten. Kroppen er blank, knapt synlig punktert.

Levevis

Larvene utvikler seg i råtne trestammer.

Utbredelse

Arten er beskrevet fra det nordlige India (Arunachal Pradesh) og forekommer også i Tibet.
Amyntaio kullkraftverk

Amyntaio kullkraftverk er et kullkraftverk i området Florina i Hellas. Det har en installert produksjonskapasitet på 600 MW fordelt på 2 like store blokker/turbiner. Operatør er Public Power Corp.
Anlegget ble utbygd i årene 1984–1988. Brenselstypen er brunkull (lignitt), i likhet med situasjonen for alle de greske termiske kraftverkene.
De totale CO2-utslippene i 2008 var ca. 5 257 000 tonn.
Exochogenys

Utseende

En middelsstor (ca. 10 millimeter), avlang skarabide. Hode og pronotum er metallisk grønne, dekkvingene mørkt brunrøde. Scutellum er kledt med gylne hår, undersiden med lange, gylne hår. Dekkvingene har en læraktig overflate og litt uregelmessige lengdefurer.

Levevis

Larvene lever i jorda av røtter, mens de voksne insektene kan finnes gnagende på blader. Disse billene flyr godt og er mest aktive om dagen.

Utbredelse

Slekten er utbredt i Australia.
Río Celeste

Río Celeste er ei elv i kantonen Guatuso nord i Costa Rica. Den befinner seg i Volcán Tenorio nasjonalpark. Elva er et populært turistmål på grunn av sin flotte blå-turkise farge, som kommer av en kjemisk reaksjon mellom svovel og kalsiumkarbonat. Det er flere varme kilder i området rundt elva.
Etterhogst-brann

Skogbranner hører naturen til, men…

Skogbranner hører naturen til. Paleontologene har funnet spor etter skogbranner tilbake til devontiden (ca. 365 millioner år siden). De forekommer i alle skogsområder med regelmessige eller uregelmessige tørkeperioder. Mange planter – og insekter og andre dyr knyttet til disse plantene – er avhengige av branner for å formere seg. Lynnedslag er den vanligste naturlige årsaken til skogbranner – andre er vulkanutbrudd, gnister som følge av steinskred, og selvantennelse.
Men rovhogst har mange ganger gjort skogbrannene voldsommere enn de ellers ville ha vært. Hogsten har gjort at områdene lettere tørker ut – både fordi fordampningen øker, og ved at hogstfelter er mer utsatt for vind. I tillegg har en ofte etterlatt seg veldige mengder kvister og annet hogstavfall, som lett tørker ut, og som derfor er et utmerket brensel for en skogbrann. I enkelte tilfeller har hogsten også bidratt til utslipp av metanholdige og ytterst brannfarlige og til dels eksplosive gasser fra tørrlagte sumper og myrer.

De dødeligste skogbrannene vi kjenner

Noen etterhogst-branner har utviklet seg til veritable ildstormer. Disse omfatter de mest dødbringende skogbrannene vi kjenner. Flest menneskeliv krevde Peshtigo-brannen i Wisconsin og Michigan i USA, 8. oktober 1871, hvor 1200–2500 mennesker omkom. Her bidrog gasseksplosjoner sør for den lille byen Peshtigo i Wisconsin til brannens voldsomhet. Andre etterhogst-branner med mange hundre omkomne var Kursja 2-brannen i Rjazan oblast i Russland, 2. august 1936 (1200 omkomne) og Hinckley-brannen i Minnesota, 1. september 1894 (418–800 omkomne). De store tapene av menneskeliv skyldtes både brannenes voldsomhet, og dårlige muligheter for brannvarsling og hurtig evakuering.
En etterhogst-brann kan legge grunnen for nye etterhogst-branner. Et veldokumentert tilfelle er brannen som herjet området rundt Port Huron i Michigan 8. oktober 1871 (samtidig med bl.a. Peshtigo-brannen og den mer kjente bybrannen i Chicago). Denne brannen drepte en mengde trær som falt eller ble stående, men som ikke brant helt opp. Ingen ryddet vekk disse trærne, som derfor fikk stå (eller ligge) og tørke ut. Og så langt nord, hvor termitter ikke forekommer, nedbrytes trevirke svært langsomt i naturen. I 1881 kom så en ny tørkeperiode i området. Sammen med vissen vegetasjon, tørt løv og visne barnåler utgjorde de døde og uttørkede trærne brensel for en ny brann. Den inntraff i september og ble enda voldsommere enn den forrige; 282 omkom. Ved Peshtigo kan likeledes døde og halvbrente trær etter branner i omegnen i september 1871 ha bidratt til ildstormen 8. oktober.
Bordtennis under Asialekene 2002

Bordtennis under Asialekene 2002. Bordtennis var en av sportene under de fjortende Asialekene som ble arrangert i Busan i Sør-Korea. Det var ellevte gangen som bordtennis var med på programmet i Asialekene. Bordtennisturneringene ble avviklet i perioden 1. til 9. oktober 2002. Det var i alt sju turneringer; single-, double og lagkonkurranse for menn og damer samt mixeddouble. Alle tapende semifinalister fikk bronsemedaljer. Kina ble beste nasjon med tre gullmedaljer foran Sør-Korea med to.
Operation Toggle

Operation Toggle var en serie på 28 amerikanske prøvesprengninger av atomvåpen, utført ved Nevada Test Site i 1972 og 1973. Denne operasjonen var etterfølgeren til Operation Grommet og forgjengeren til Operation Arbor.